วิเคราะห์หุ้นด้วยเส้นกราฟ
...แฟมิลี่ โนฮาว
21 ส.ค. 2554

...แฟมิลี่ โนฮาว
โนฮาว : สวัสดีครับ
ปูกะตอย : สวัสดีจ้า เป็นยังงัยบ้าง สบายดีมั้ยอ่ะ
โนฮาว : สบายดีครับ แล้วเธอหล่ะ 
ปูกะตอย : สบายดี แต่เรื่องตลาดหุ้นไม่ค่อยสบาย เพราะเห็นบรรยากาศแล้วน่ากลัว
โนฮาว : เป็นเรื่องธรรมดา มีขึ้นย่อมมีลง นี่ยังไม่คุ้นชินกับเรื่องแบบนี้อีกเหรอ
ปูกะตอย : ชินไปนานแล้ว ว่าแต่ว่าช่วงนี้ชั้นเห็นนักลงทุนมักจะใช้เส้นกราฟทำการวิเคราะห์หุ้น เรื่องนี้เธอพอจะรู้บ้างป่ะ 
โนฮาว : ก็เป็นการวิเคราะห์ทางเทคนิคธรรมดาๆ เอาอย่างนี้เดี๋ยวจะเล่าให้ฟัง เมื่อวันก่อนได้อ่านข้อมูลจากโบรกเคจีไอ เขาอธิบายการวิเคราะห์ด้วยเส้นกราฟเอาไว้ว่า จะอิงหลักพื้นฐาน 3 ข้อ ได้แก่ ราคาหุ้นรับรู้ทุกสิ่ง ราคาหุ้นเคลื่อนไหวเป็นแนวโน้ม และประวัติศาสตร์จะซ้ำรอย จากนั้นจะประยุกต์ใช้ในเครื่องมือที่จะก่อให้เกิดการอ่านสัญญาณเพื่อติดตามแนวโน้มที่จะเกิดขึ้น เรียกการวิเคราะห์เทคนิคนี้ว่า ผู้ตามแนวโน้ม ความหมายก็คือ จะทำตามสัญญาณที่เกิด หมายถึง จะซื้อเมื่อเกิดสัญญาณซื้อ และจะขายเมื่อเกิดสัญญาณขาย
ปูกะตอย : ยังงัยอ่ะ
โนฮาว : หลักการของผู้ตามแนวโน้ม ก็คือ จะซื้อเมื่อมีสัญญาณซื้อ และจะซื้อเมื่ออยู่ที่แนวรับ และจะขายเมื่อมีสัญญาณขาย และจะขายเมื่ออยู่ที่แนวต้าน 
ปูกะตอย : โอเค ถ้ามีคำว่าแนวต้าน แนวรับ เริ่มเข้าใจแล้ว แล้วงัยต่อ
โนฮาว : เครื่องมือในการอ่านกราฟนั้นมี 2 ส่วน คือ ส่วนแรกเรียกว่าผู้ตัดสินใจ โดยจะบอกสัญญาณซื้อและขาย นั่นคือค่าเฉลี่ยเคลื่อนที่ รูปแบบราคา รูปแบบแท่งเทียน และ Point &amp; Figures ส่วนที่สอง เรียกว่าเครื่องชี้วัด จะบอกสัญญาณบวกหรือสัญญาณลบ แต่จะไม่บอกว่าให้ซื้อหรือให้ขาย เช่น MACD, RSI14, Momentum และ Stochastic 
ปูกะตอย : มีอีกมั้ย
โนฮาว : ข้อสำคัญก็คือว่า การอ่านกราฟเพื่อค้นหาสัญญาณซื้อหรือขาย ต้องอ่านเครื่องมือทุกตัวให้ครบ และทุกเครื่องมือชี้วัด เพื่อให้ได้บทประเมินว่า ให้ซื้อ ให้ถือ หรือให้ขาย ถ้าวิเคราะห์ด้วยกราฟแบบขาดตกบกพร่อง อาจจะมีความผิดพลาดได้
ปูกะตอย : มิน่าหล่ะ เวลาเราจะลงทุนมักจะถามนักวิเคราะห์ทางเทคนิคเสมอ เพราะเราไม่สามารถเข้าถึงเครื่องมือการวิเคราะห์พวกนี้ได้ ชั้นคงไม่มานั่งวิเคราะห์เองหรอก ชั้นจะถามนักวิเคราะห์ดีกว่า จริงมั้ย วันนี้ไปก่อนนะ บาย บ๊าย